David Storl

**David Storl** (s. 27. heinäkuuta 1990 Rochlitz) on saksalainen kuulantyöntäjä. Hän on voittanut maailmanmestaruuden vuosina 2011 ja 2013 sekä EM-kultaa 2012, 2014 ja 2016 ja sisäratojen EM-kultaa 2015. Lontoon olympialaisissa 2012 hän sijoittui hopealle.

## Ura
Storl voitti alle 18-vuotiaiden maailmanmestaruuden 2007 ja alle 20-vuotiaiden maailmanmestaruuden vuonna 2008. Vuonna 2009 hän voitti alle 20-vuotiaiden Euroopan-mestaruuden. 13. kesäkuuta 2009 Mannheimissa Storl työnsi kahdesti pidemmälle kuin kroatialaisen Edis Elkasevićin seitsemän vuotta vanha alle 20-vuotiaiden maailmanennätys 21,96&nbsp;m. Hän työnsi kuuden kilogramman kuulalla kilpailun toisella kierroksella 22,18&nbsp;m ja seuraavalla kierroksella 22,34&nbsp;m. Tuloksia ei kuitenkaan hyväksytty maailmanennätykseksi sääntöjenvastaisen kentän vuoksi. 14. heinäkuuta 2009 Osterodessa Storl työnsi maailmanennätykseksi tuloksen 22,73&nbsp;m. Jacko Gill rikkoi hänen ennätyksensä 18. elokuuta 2013 työnnettyään 23,00&nbsp;m. Storlilla oli hallussaan myös alle 20-vuotiaiden sisäratojen maailmanennätys 22,35&nbsp;m, jonka hän työnsi Rochlitzissa joulukuussa 2009. Virallisesti ennätyksen rikkoi Konrad Bukowiecki tammikuussa 2016.

Berliinin MM-kilpailuissa 2009 Storl karsiutui loppukilpailusta tuloksella 19,19&nbsp;m. Dohan sisäratojen MM-kilpailuissa 2010 hän sijoittui kuudenneksi tuloksella 20,40&nbsp;m. Barcelonan EM-kilpailuissa 2010 hän oli neljäs tuloksella 20,57&nbsp;m. Pariisin sisäratojen EM-kilpailuissa 2011 Storl saavutti hopeaa 20,75 metriä kantaneella työnnöllään. Alle 23-vuotiaiden EM-kilpailuissa 2011 hän voitti kultaa kilpailuennätyksellä 20,45&nbsp;m.

Daegun MM-kilpailuissa 2011 Storl voitti maailmanmestaruuden ennätyksellään 21,78&nbsp;m. Hän työnsi karsintakilpailussa 21,50&nbsp;m parantaen entistä ennätystään 45 senttimetriä. Loppukilpailun toisella kierroksella hän paransi jälleen ennätystään työnnettyään 21,60&nbsp;m. Kanadalainen Dylan Armstrong ohitti hänet neljännellä kierroksella neljällä senttimetrillä. Storl ratkaisi voiton viimeisellä työnnöllään työnnettyään 21,78&nbsp;m. Hänestä tuli 21-vuotiaana lajin nuorin maailmanmestari.

Sisäratojen MM-kilpailuissa Istanbulissa 2012 Storl sijoittui toiseksi ennätyksellään 21,88&nbsp;m. Helsingin EM-kisoissa 2012 hän voitti kultaa tuloksella 21,58&nbsp;m ja voitti toiseksi tulleen Rutger Smithin yli metrin erolla. Lontoon olympialaisissa 2012 Storl sijoittui toiseksi häviten Tomasz Majewskille kolmella senttimetrillä. Storl työnsi kilpailussa ensimmäisellään ennätyksensä 21,84&nbsp;m ja paransi toisellaan vielä tulokseen 21,86&nbsp;m. Majewski ohitti hänet kolmannella kierroksella työnnettyään 21,87&nbsp;m ja parantaen vielä viimeisellä kierroksella tulokseen 21,89&nbsp;m. Moskovan MM-kilpailuissa 2013 Storl voitti maailmanmestaruuden tuloksella 21,73&nbsp;m.

Sopotin MM-hallikilpailuissa 2014 Storl sijoittui toiseksi tuloksella 21,79&nbsp;m. Hän voitti Euroopan-mestaruuden Zürichissä 2014 tuloksella 21,41. Prahan EM-hallikilpailuissa 2015 Storl voitti ensimmäisen EM-hallikultansa tuloksella 21,33. Pekingin MM-kilpailuissa 2015 hän sai hopeaa tuloksella 21,74. Hän voitti Euroopan-mestaruuden Amsterdamissa 2016 tuloksella 21,31.

Rion olympialaisissa 2016 hän oli seitsemäs tuloksella 20,64. Belgradin EM-hallikilpailuissa 2017 hän saavutti pronssia tuloksella 21,30. Hän oli kymmenes Lontoon MM-kilpailuissa 2017. Hän sai hopeaa Birminghamin MM-hallikilpailuissa 2018 tuloksella 21,44. Berliinin EM-kilpailuissa 2018 hän työnsi kolmanneksi tuloksella 21,41. Hän saavutti Glasgow'n sisäratojen EM-kilpailuissa 2019 hopeaa tuloksella 21,54.

## Henkilökohtaiset ennätykset
;Ulkoradat
* Kuulantyöntö: 22,20 (2015)
;Sisäradat
* Kuulantyöntö: 21,88 (2012)

## Lähteet
* 
* 

### Viitteet